“Нягледзячы на вельмі гарачыя дыскусіі, якія часам здараліся падчас спаборніцтваў, на турніры, як правіла, пануе дзелавая і добразычлівая атмасфера, — адзначыў Леанід Рыгоравіч. — Удзел у турніры — неацэнная практыка для юных талентаў, якая мае вялікае значэнне для іх далейшай навуковай кар’еры. Усе яны, нягледзячы на свой юны ўзрост, — сапраўдныя даследчыкі, апантаныя вучоныя, якія добра валодаюць замежнымі мовамі. Яны з’яўляюцца багатым кадравым патэнцыялам любой краіны. Прадстаўнікі вядучых універсітэтаў свету разумеюць гэта, ідзе, можна сказаць, паляванне за пераможцамі нацыянальных і міжнародных турніраў, ім прапаноўваюць самыя лепшыя ўмовы для навучання, работу ў сучасных навуковых лабараторыях. У гэтай сувязі хочацца звярнуць увагу на пытанне, якое патрабуе тэрміновага вырашэння ў нашай краіне, а менавіта на ўмовы залічэння пераможцаў турніру ва УВА. У адрозненне ад пераможцаў рэспубліканскіх алімпіяд, якія паступаюць ва УВА без экзаменаў, пераможцы турніраў, як і звычайныя абітурыенты, удзельнічаюць у цэнтралізаваным тэсціраванні. Зразумела, падчас яго яны атрымліваюць высокія балы і паступаюць. Але ж можна было б пазбавіць іх такіх фармальнасцей, не ствараць дадатковых эмацыянальных перагрузак, розных арганізацыйных праблем, калі, напрыклад, супадаюць тэрміны правядзення міжнародных турніраў з тэрмінамі падачы дакументаў ва УВА”.